**De-aș atinge nemurirea...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-aș atinge nemurirea, n-ar mai fi nimic de zis,

Desuetele secunde nu m-ar transforma-n proscris

Al destinului haotic, ce mă poartă ne-ncetat

Spre zănatice himere, cu eșecul garantat.

M-aș plimba la braț cu zeii pe sub norii de plăceri,

Aș uita de suferința ce mă-nvinse până ieri,

Mi-aș ascunde fericirea-n raze calde din argint

Sau sub lespezile nopții, între vise ce nu mint.

Prin crâmpeie de dorințe-aș înota ca un delfin,

M-aș retrage-n cochilia de iubire fără chin,

Iar minutele pierdute nu mi le-aș mai număra

Și-n mareea amăgirii nu aș naufragia.

De-aș atinge nemurirea, aș renaște ca un prunc,

Tot noroiul din adâncuri aș putea să mi-l arunc,

M-aș adăposti în golul dintre cer și infinit,

Renunțând să mai verific dacă dorm sau m-am trezit...